  Майя Бывальцева 25 егит эмчиос мынозы туэ гуртъёсы «Земский доктор» программая. 3-тӥ южтолэзе ортчем пресс-конференциын со сярысь ивортӥз Удмуртиысь Кун Кенешлэн тӧроезлэн нырысетӥ воштӥсез, тазалыкез утёнъя, демгорафи но семья политикая ялан ужась ӧрилэн кивалтӥсез Светлана Кривилёва. Со сяна, туэ программа каргуртъёсы но вуоз шуыса чакламын. Воштӥськонъёс программае пыриськисьёслэн арлыдзыя но вань. Азьвыл 35 аресозь пусъемын вал, табере 50 аресозь. «2016-тӥ арын пӧсьтолэзьысен коньдон тырон радлык но воштӥськоз. Нырысь ик, егит эмчиослы тыриськись 1 миллион манет федерал коньдэтысь вуылӥз. Берлогес ӝынызэ уксёез элькун сётыны кулэ луиз, собере 60 процентсэ — федерация, 40 процентсзэ — элькун. Туэ пӧсьтолэзьысен 70 процентэз коньдон вуоз федерал бюджетысь, 40 процентсэ улосвыл коньдэт висъялоз. Туэ асьмелэн 10 миллион манет чакламын. Озьыен, «Земский доктор» программая 25 егит ӧнерчиос гуртъёсы мыныны быгатозы. Таяз арын «Эм утет сярысь» катэ эшшо ватсанъёс пыртэмын лоузы на. Собере «Земский фельдшер» программа быдэсъяськыны кутскоз», — пусйиз Светлана Кривилёва. Чакланъёсъя, гуртэ мынэм эмсузэр яке фельдшер 500 сюрс манет басьтыны быгатоз. Тодэ вайытом, 2016–2017 аръёсы Удмуртиын 76 модульной ФАП-ъёс пуктыны но эшшо 80-зэрос-прос выльдыны чакламын. «Земский доктор» программа 2011-тӥ арысен быдэсъяське. Со улсын 5 ар ӵоже Удмуртиын 400 пала егит эмчиос гуртъёсы ужаны мынӥзы. Улон инты басьтыны яке пуктыны соослы 1 миллион манет сёто. Программалэн куронъёсызъя, собере эмчи гурт ёросын 5 ар ужаны кулэ. Тегъёс: Тазалык Земскийфельдшер Земскийдоктор фельдшер СветланаКривилёва  